Site-urile și serviciile BCR, Banca Transilvania și Alpha Bank ar fi fost ținta unui grup de hackeri. Ar fi vorba despre un atac DDoS (n.red. "distributed denial-of-service", un atac care întrerupe serviciile de rețea).
Băncile din România ar fi fost ținta unui grup de hackeri
Conform Economedia, este o situație generalizată la mai multe bănci. Surse din partea autorităților au spus pentru publicația menționată că atacul ar fi venit din partea grupării ruse NoName75.
Reprezentanții BCR au spus că au detectat "trafic malițios" și au luat măsuri de restricționare a acestuia. Trebuie menționat că acestea nu au avut impact negativ în siguranța conturilor, datelor, infrastructurii.
În momentul de față, BCR monitorizează situația.
"Am detectat trafic malițios și am luat măsuri de restricționare a acestuia. Nu am avut impact negativ în siguranța conturilor, datelor, infrastructurii. Monitorizăm situația și suntem 100% funcționali", au transmis reprezentanții BCR pentru sursa menționată.
Inițial, Banca Comercială Română a transmis că a "întâmpinat o situație cu sistemele informatice". Banca a reușit să rezolve situația, iar George Web și App și website-ul BCR sunt din nou funcționale.
Alpha Bank a confirmat că au fost probleme de funcționare
La rândul ei, Alpha Bank a confirmat că au fost probleme de funcționare. În acest moment, serviciul Alpha Online Banking este funcțional pe toate platformele de utilizare.
Banca a susținut și că "în următoarea perioadă este posibil să mai apară intervale de indisponibilitate din cauza unor disfuncționalități tehnice temporare", potrivit sursei menționate.
În acest caz, până la restabilirea funcționării normale, toate serviciile disponibile în platforma de online banking, pot fi accesate în sucursalele și agențiile Alpha Bank, a subliniat banca.
Alpha Bank a transmis și că tranzacțiile cu cardurile de debit și credit, retragere numerar de la ATM-urile băncii, tranzacțiile la terminalele POS sunt disponibile și funcționează în parametri normali.
Un client a scris că site-ul Băncii Transilvania are probleme încă din dimineața zilei de vineri. Banca a transmis următorul mesaj pe Facebook:
"Ştim despre situație chiar de când a apărut şi lucrăm la remedierea ei. Ne pare rău pentru neplăcerea creată".
Directoratul Național pentru Securitate Cibernetică (DNSC) a oferit mai multe explicații despre atacurile DDoS.
În cadrul unui astfel de atac, actorii rău-intenționați utilizează mai multe dispozitive conectate la internet și deja compromise (botnet) pentru a ataca o anumită țintă.
Prin utilizarea unui botnet atacatorii au la dispoziție o "putere de atac" mai mare. Totodată, sursa reală a atacului este dificil de identificat.